Йондоҙло сәғәттәренең ҡайһыһы айырыуса ҡәҙерле икән уның өсөн? Йөрәк параһы булған балалай, барыһы ла ғәзиз, тиер, моғайын. Шулай ҙа араларында берәүһен – Нәжиб Асанбаевтың «Миләш-Миләүшә» пьесаһы буйынса ҡуйылған спектаклдәге төп ролде яҙмыш бүләге тип һанай ул. Башҡортостан тамашасыһын ғына түгел, гастролдә саҡта бөтә Ҡазанды ғашиҡ иткән Миңзәлә-Миләүшәне дәррәү алҡыштарға күмәләр, уның хаҡында таң ҡалырлыҡ мәҡәләләр донъя күрә, тапшырыуҙар әҙерләнә... «Миңзәлә – күҙҙәре менән уйнай белгән актриса. Ул спектаклдә уйнамай, ә йәшәй, һин уның кисерештәрен йөрәгең аша үткәрәһең», – тип яҙасаҡ аҙаҡ Нәжиб Асанбаев, һоҡланыуын һәм рәхмәтен белдереп.